Арсений Тарковски
Щурче

Превод от руски: Светлозар Жеков, 2007

chitanka.info

Нека сам си призная —

по кръв съм домашно щурче,

съкровено аз пея

в огнището — над пепелта.

Някой вряла вода

ще приготви — ще ме обрече;

а пък друг топъл кът

ще разчисти за мен край жарта.

Ще си спомнят гласа ми

в земите далечни, дори

да си мислят, че аз

на жетварчето знойно съм брат.

Мойта бедна цигулка

не зная аз кой сътвори,

зная само, че с песни съм

като жетварче богат.

Колко руски съгласни

в езика ми нощен звучат,

аз в кутийка поставих

пословици мъдри безчет,

за да ровят децата

в кутийката и да следят

мойта стара цигулка

с единствена струна от мед.

Не ме чуваш ти, сякаш

през стената звучи моя глас,

но заслушай се в мен —

ще те водя след себе си аз.

Ще зова: събудете се,

нощният страж е пред вас!

И далече от теб

ще отвърне тръба в тоя час.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.